Les Biblioteques Municipals inicien les seues activitats de febrer amb la presentació del llibre “Manual del buen truhan”, de María Nieves Michavila
2025-07-24

Les Biblioteques Municipals de Burjassot viuran un mes de febrer carregat d’activitats pensades per a tots els públics. Activitats en les quals es commemorarà el 190 aniversari del naixement de Julio Verne, els 200 anys del llibre Frankenstein i el centenari del naixement de l’escriptora de literatura infantil, Carmen Bravo Villasante.

La primera de les activitats d’animació lectora serà aquest divendres 2 de febrer a les 19 hores tenint com a protagonista de la mateixa a l’escriptora valenciana María Nieves Michavila que presentarà el seu llibre “Manual del buen truhan”, de l’editorial Letras de autor. La publicació narra la història d’un ancià moribund que lliura el seu llegat a qui tria com a biògrafa. El marquès Cañahueca narra les seues experiències en el camp de la truhaneria, al que va dedicar amb encomi tots els esforços i anhels, aprenent a conrear aqueix costat fosc que la societat de bé intenta reprimir. María Nieves serà entrevistada en l’Agenda de Burjassot Ràdio, el mateix divendres 2 de febrer, sobre les 12 del migdia, perquè explique els detalls més destacats de l’obra que presenta a Burjassot.

Els usuaris i les usuàries de la Biblioteca Infantil felicitaran pel seu aniversari a Julio Verne en l’animació lectora que tindrà lloc el dijous 8 de febrer a les 18 hores en la pròpia biblioteca. En la mateixa, que arriba baix el títol “Feliç aniversari, Julio Verne”, es coneixerà la biografia de Julio Verne i les seues obres més importants i conegudes a través d’una entrevista en la qual els participants participaran de manera activa. A continuació, mitjançant un video conte, es coneixerà una de les història més destacades que va escriure, “Viaje al centro de la tierra”. Després d’aquestes dues accions, els participants podran crear un dibuix amb tot allò que aprendran; dibuixos que seran penjats en les parets de la biblioteca.

El protagonisme de l’animació del 14 de febrer, a les 18 hores també en la Biblioteca Infantil, serà per a Frankenstein, l’any en el qual es compleixen 200 anys de la seua primera publicació. En aquest cas, l’activitat, recomanada per a xiquets a partir de 5 anys, començarà amb una petita tertúlia en la qual es comprovarà si els petits participants coneixen la figura d’aquest especial monstre per a donar pas al visionat d’un video conte. Després del mateix, els més xicotets acoloriran dibuixos sobre Frankenstein i els majors les peces d’un puzle a partir de les quals es formarà la foto del famós personatge.

Un dia més tard, el dijous 15 de febrer, Dia Internacional del càncer infantil, l’il·lustrador Toni Cabo tornarà a visitar Burjassot, en aquesta ocasió acompanyat de Teresa Broseta, autora del llibre “Supermara, superheroína per sorpresa”, una publicació que narra les aventures de Mara, una xiqueta que compleix huit anys i que està trista ja que està en l’hospital, on ha d’anar molt sovint a causa del càncer que pateix. Amb l’ajuda de les persones que la volen, Mara farà realitat el somni que demana quan bufa les veles del seu aniversari. L’animació suposarà la presentació del llibre en la Biblioteca Infantil, a partir de les 18 hores, d’una manera divertida i amb format de contacontes.

En una setmana carregada d’activitats, el punt i final ho posarà, el divendres 16 de febrer a les 19 hores en la Sala d’Audiovisuals de la Casa de Cultura, l’autora Miriam Alonso que realitzarà la presentació del llibre “La máquina de besos”, de Escarlata Ediciones. Una novel·la en la qual es narra la història del Lord i inventor Daniel Arlington que dissenya, per a l’Exposició Universal de Londres, el palau de cristall més meravellós mai vist. A partir d’aquesta premissa, les aventures es van succeint en les pàgines de “La máquina de besos”, que tracta la temàtica Steampunk.

El testimoni a les activitats ho agafarà la Biblioteca Infantil el dimarts 20 de febrer amb una animació lectora dedicada a l’escriptora de literatura infantil, Carmen Bravo Villasante, l’any del centenari del seu naixement. Dona incansable, Carmen era traductora, escriptora, estudiosa de la cultura i viatgera i es va dedicar a promoure la lectura i la cultura infantil. Els participants en l’activitat coneixeran una petita biografia de l’escriptora, considerada un pilar de la literatura infantil i juvenil. En aquesta primera part de l’activitat, els participants coneixeran el que són els embarbussaments i, mitjançant un joc, llegiran alguns dels recollits en la publicació de Carmen, “El llibre dels embarbussaments”. L’activitat serà a les 18 hores.

L’últim dijous del mes, el 22 de febrer, a partir de les 17:30 hores serà el torn del Mercat del Bescanvi que, com cada mes, oferirà la possibilitat d’intercanviar llibres sense necessitat que els usuaris es gasten un sol euro en la planta baixa de la Casa de Cultura.

Les activitats del mes s’acomiadaran el divendres 23 de febrer, a les 19 hores en la Casa de Cultura amb una nova sessió del Club de Lectura que, aquest mes, estarà dedicat a la novel·la “La biblioteca de los libros rechazados” de David Foenkinos.

A totes aquestes activitats s’uneixen, les vesprades dels dimarts, el programa “Los peques en la radio”, una oportunitat per als més menuts de conèixer Burjassot Ràdio, mitjà de comunicació municipal i el desenvolupament del Taller d’escriptura creativa II que segueix amb les seues classes.